KIRJALLINEN KYSYMYS E-2558/01

esittäjä(t): Gabriele Stauner (PPE-DE) komissiolle

(20. syyskuuta 2001)

Aihe: Voirasvan puuttuvasta valvonnasta johtuvat terveysriskit

Italialaisten rikollisjärjestöjen jäsenet väärensivät suuria määriä voita lisäämällä siihen kasvi- ja eläinrasvoja sekä kemiallisia aineita ja markkinoivat sitä belgialaisten, saksalaisten, ranskalaisten ja italialaisten yritysten välityksellä vuoden 2000 puoleenväliin asti. Kaiken kaikkiaan väärennettyä voita valmistettiin luultavasti 100 000 tonnia, ja sitä käytettiin pääasiassa leipomotuotteisiin. Italialaisten tuomioistuinten mukaan (5. heinäkuuta 2000 annettu lehdistötiedote) kuluttajat altistuivat tämän takia terveysriskeille. Ranskalaisen L'Expansion -sanomalehden 7. joulukuuta 2000 ilmestyneessä numerossa julkaistuista kuulustelu- ja kuulemispöytäkirjoista käy ilmi, että voin väärentäjät olivat täysin tietoisesti varautuneet tähän riskiin.

Saksan kuluttajansuoja-asioista, elintarvikkeista ja maataloudesta vastaava ministeri viittasi kysymykseeni 17. elokuuta 2001 päivätyssä kirjeessään ja ilmoitti, että muiden kuin maitoa sisältävien aineiden lisääminen voihin ja voirasvaan voidaan todeta tutkimuksissa, mutta yhteisön lainsäädännössä ei säädetä virallisista, kaiken EU:n varoin tuetun voin myynnin yhteydessä tehtävistä tutkimuksista.

1. Miksei komissio maininnut tätä sille aiemmin esitetystä kysymyksestä huolimatta edelleenkään maaliskuussa 2001 vastauksissaan talousarvion valvontavaliokunnan kyselyyn Fléchardin tapauksesta?

2. Onko puuttuvan valvonnan takia edelleen olemassa huomattava riski, että vielä nykyäänkin valmistetaan ja markkinoidaan väärennettyä voita?

3. Miten komissio on pyrkinyt tehostamaan valvontaa?

4. Eikö olisi parasta kieltää huonolaatuisten voirasvojen valmistus kokonaan tai ainakin poistaa sille tällä hetkellä myönnettävä rahoitus?

Franz Fischlerin komission puolesta antama vastaus

(26. marraskuuta 2001)

1. Komissio on antanut kaiken käytettävissä olevan tiedon vastauksissaan kirjallisiin kysymyksiin E-3240/00(1), E-3241/00(2), P-3478/00(12), P-1506/01(3) ja E-2210/01(4) sekä vastauksessaan Euroopan parlamentin talousarvion valvontavaliokunnan komissiolle osoittamaan Fléchardin tapausta koskevaan kyselyyn. Komissio ei pysty tunnistamaan kysymystä, johon parlamentin jäsenen mukaan ei vielä olisi annettu vastausta.

Parlamentin jäsen mainitsee määrän noin 100 000 tonnia väärennettyä voita. Komissio ei tiedä, mistä lähteestä luku on peräisin eikä voi vahvistaa sitä.

2. ja 3. Parlamentin jäsenen esiin ottama valvontaa koskeva kysymys edellyttää, että erotetaan toisistaan markkinoiden sääntelyn perusteella tapahtuva rasva-aineiden koostumusta koskeva valvonta, terveystarkastukset ja yleisempi elintarvikkeiden jäljitettävyyttä koskeva kysymys.

a) Koostumuksen valvonnan osalta yhteisön säännöt virallisista testeistä, jotka koskevat vieraiden rasvojen toteamista maitorasvasta, annetaan jo komission asetuksen (EY) N:o 454/95(5) liitteessä, ja ne on sittemmin sisällytetty liitteenä XXV asetuksen (EY) N:o 1255/1999(6) soveltamista koskevista yksityiskohtaisista säännöistä maidon ja maitotuotteiden analysoimisen ja laadun arvioimisen osalta annettuun komission asetukseen (EY) N:o 213/2001(7).

Neuvoston asetuksessa (EY) N:o 2991/94(8) määritellään standardit keltaisille rasvoille.

Asetuksen mukaan tuotetta voidaan myydä nimityksellä voi ainoastaan, kun tuote täyttää seuraavat kriteerit:

- Tuote on saatu yksinomaan maidosta ja/tai maitotuotteista. Tuotteeseen voidaan kuitenkin lisätä muita valmistuksessa tarvittavia aineita, kunhan niitä ei käytetä korvaamaan osittain tai kokonaan maidon ainesosia.

- Tuotteen maitorasvapitoisuus on yhtä suuri tai suurempi kuin 80 prosenttia ja pienempi kuin 90 %, vesipitoisuus enintään 16 % ja rasvaton kuiva-ainepitoisuus enintään 2 %.

Asetuksessa ei siis määritellä hygienia- ja terveellisyysstandardeja, kuten parlamentin jäsen otaksuu, mutta asetuksessa määritellyt analyysit ovat ainoa keino havaita koostumusta koskevat petokset.

b) Voin raaka-aineena käytettävää maitoa koskeva terveysvalvonta voidaan jakaa kahteen päätyyppiin. Niitä ovat toisaalta sentyyppiset tarkastukset, joista säädetään elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä annetussa direktiivissä 96/23/EY(9). Tarkastusten avulla voidaan varmistaa, ettei elävissä eläimissä ja niistä saatavissa tuotteissa ole kiellettyjä aineita (hormoneja, beta-agonisteja jne.) ja ettei eläinlääkejäämille ja eräille kontaminanteille (raskasmetalleille, torjunta-aineille tai orgaanisille klooriyhdisteille jne.) määriteltyjä raja-arvoja ole ylitetty. Lisäksi tuotteen terveysvalvontaa täydennetään toisentyyppisin tarkastuksin. Kyseessä ovat maidon ja maitopohjaisten tuotteiden tuotantoa ja markkinoille saattamista koskevista terveyssäännöistä annetun direktiivin 92/46/EY(10) mukaiset mikrobiologiset tarkastukset. Joka tapauksessa terveystarkastukset kattavat ainoastaan tiettyjen aineiden tai mikrobien tutkimisen edellä mainitun lainsäädännön mukaisesti ja koskevat pääasiassa maidontuotannosta saatavaa raaka-ainetta. Terveystarkastusten tarkoituksena ei ole paljastaa vilppiä tuotteen koostumuksessa, kuten väärennetyn voin tapauksessa näytettiin toteen.

c) Komissio on ilmaissut kantansa tuotteiden jäljitettävyyteen valkoisessa kirjassa elintarvikkeiden turvallisuudesta sekä edellisissä vastauksissaan parlamentin jäsenen esittämiin kysymyksiin.

Komission käytettävissä olevien tietojen mukaan tässä tapauksessa syytettynä ollut yritys ei ole viime vuonna Italiassa tehtyjen pidätysten jälkeen enää harjoittanut toimintaa.

4. Ainoastaan perusasetuksen (EY) N:o 1255/1999 6 artiklassa tarkoitettu ensiluokkainen voi kuuluu julkisen intervention tai yksityiselle varastoinnille myönnettävän tuen piiriin. Tuote jota asetuksen (EY) N:o 2991/94 mukaan pitäisi nimittää seokseksi joka on saatu lisäämällä voihin tai voiöljyyn muuta kuin maitorasvaa ei selvästikään kuulu yhteisön julkiseen tai yksityiseen varastointijärjestelmään eikä sitä voida markkinoida normaaliin kulutukseen nimityksellä voi. Jos tällaista tuotetta nimitettäisiin voiksi, kyseessä olisi selvä maitoväärennös. Komissio on sitä mieltä, että huonompilaatuisen voin valmistusta ei voida kieltää niin kauan kuin edellä mainittuja laatutasoa ja nimitystä koskevia standardeja noudatetaan.

Huonompilaatuinen voirasva ei kuitenkaan ole asetuksen (EY) N:o 2571/97(11) (konditoriatuotteita ja jäätelöä koskeva järjestelmä) 1 artiklan 2 a ja b kohdassa säädettyjen kriteerien mukainen eikä sen vuoksi ole oikeutettu saamaan myöskään tämän asetuksen mukaista tukea.

(1) EYVL C 174 E, 19.6.2001, s. 28.

(2) EYVL C 151 E, 22.5.2001.

(3) EYVL C 318 E, 13.11.2001, s. 244.

(4) EYVL C 40 E, 14.2.2002, s. 219.

(5) EYVL L 46, 1.3.1995.

(6) EYVL L 160, 26.6.1999.

(7) EYVL L 37, 7.2.2001.

(8) EYVL L 316, 9.12.1994.

(9) EYVL L 125, 23.5.1996.

(10) EYVL L 268, 14.9.1992.

(11) EYVL L 350, 20.12.1997.

(12) EYVL C 174 E, 19.6.2001, s. 28.